Hyvästi tammikuun kihlaus?

Perinteisesti suomalaisessa järjestelmässä työelämän kysymyksistä ovat sopineet työnantaja- ja työntekijäjärjestöt. Tämä on ollut hyväksi havaittu ja maailmanlaajuisestikin arvostusta saanut tapa toimia. Historiaa löytyy tammikuun kihlauksesta 1940 saakka, jolloin Suomen työnantajain keskusliitto hyväksyi SAK:n neuvottelukumppaniksi. Kauas on noista ajoista menty. Tällä hetkellä työantajien keskusjärjestö haluaa oikein sääntöjensä voimalla alleviivata, ettei se neuvottele työmarkkina-asioista. Ainakin minua naurattaisi, ellei tilanne olisi katastrofaalinen.

Kaiken huippu ja oikeastaan syy tähän kummalliseen tilanteeseen on maamme nykyinen hallitus, joka on ponnekkaasti lähtenyt mukaan työmarkkina-asioihin. Valitettavasti käsitys työelämästä ja sen pelisäännöistä on kiireessä ja kiihkossa unohtunut, tai pelkään, että sitä ei ole juuri ollutkaan.

Pakkolait ovat totaalisen epäoikeudenmukaisia ja lisäksi erittäin huonosti valmisteltuja. Jotain tilanteesta kertoo sekin, että työlainsäädännön huippuasiantuntijoista iso osa on kieltäytynyt antamasta lausuntoa laeista tässä vaiheessa. Viime vuosina työehtoratkaisut ovat olleet lähes poikkeuksetta hyvin maltillisia ja tämä puolestaan on tuonut ennustettavuutta talouteemme. Jatkossa, pakkolakien läpi mennessä, tämäkin on historiaa.

Kokonaan keskusteluissa on unohdettu myös, että hallituksia tulee ja menee. Villi veikkaukseni on, että seuraavan hallituksen pohja on radikaalisti erilainen kuin nykyisen. Vaikea kuvitella, että siellä on esim. ”työväenpuolue”, Perussuomalaiset. Tuleva hallitus siis runnoo taas uudet työelämän lait ja ikiliikkuja on valmis. Jatkossa vaalikampanjat ovat yhtä ”työmarkkinabordellia”, kun kaikki puolueet lupaavat kilpaa asioita vaalikarjalle. Tuoreessa muistissa on edelleen ”Sari Sairaanhoitajan” tapaus. Tuskin kukaan meistä haluaa tätä?

Jos hallituksella olisi yhtään viisautta ja pelisilmää, työelämän pakkolait vedettäisiin välittömästi pois. Näin avattaisiin kenttä todellisille neuvotteluille, joille on edelleen erittäin suuri tarve. Suomessa on aina osattu sopia, mutta on osattu myös käyttää joukkovoimaa. On hallituksen käsissä, kumpi tie valitaan. Vanha sanonta kuuluu: ”laiha sopu on parempi kuin lihava riita”. Tämä taitaa pitää edelleen paikkansa. Hallituksen on syytä muistaa myös vanha fysiikan laki: voimalle syntyy aina vastavoima.

Jyrki Hyykoski, Ao: 81 toimikunnan jäsen.